钦定古今图书集成/明伦汇编/氏族典/第087卷 > 《廖用贤尚友录》 > 卢谌
## 钦定古今图书集成/明伦汇编/氏族典/第087卷 > 《廖用贤尚友录》 > 卢谌

按《晋书卢钦传》：“钦弟珽，珽子志。志子谌，字子谅。清敏
有理思，好《老》《庄》，善属文选。尚武帝女荥阳公主，拜驸
马都尉。后州举秀才，辟太尉掾。洛阳没，随志北依刘
琨，与志俱为刘粲所掳。粲据晋阳，留谌为参军。琨攻
粲，粲败走，谌得赴琨。琨为司空，以谌为主簿，转从事
中郎。建兴末，随琨投段匹䃅。匹䃅自领幽州，取谌为
别驾。”匹䃅既害琨，寻亦败丧。时南路阻绝，段末波在
辽西，谌往投之。元帝之初，累征谌为散骑、中书侍郎，
而为末波所留，遂不得南渡。末波死，石季龙破辽西，
复为季龙所得，以为中书侍郎、国子祭酒、侍中、中书
监。属冉闵诛石氏，谌随闵军于襄国，遇害。是岁永和
六年也。谌，名家子，早有声誉，才高行洁，为一时所推。